b'\n_START_ARTICLE_\nKartografinis generalizavimas\n_START_PARAGRAPH_\nKartografinis generalizavimas arba \xc5\xbeem\xc4\x97lapio generalizavimas \xe2\x80\x93 tai procesas, kurio metu vykdoma erdvini\xc5\xb3 duomen\xc5\xb3 element\xc5\xb3 atranka ir j\xc5\xb3 atvaizdo (reprezentacijos) suprastinimas priklausomai nuo mastelio| ir (ar) \xc5\xbeem\xc4\x97lapio paskirties. \xc5\xa0io proceso metu \xc5\xbeem\xc4\x97lapyje pateikiama informacija yra radikaliai suprastinama, ta\xc4\x8diau i\xc5\xa1lieka \xc4\xafskaitoma ir suprantama vartotojui._NEWLINE_Seniau erdvini\xc5\xb3 duomen\xc5\xb3 generalizavimas buvo atliekamas rankiniu b\xc5\xabdu, ta\xc4\x8diau praeito am\xc5\xbeiaus \xc5\xa1e\xc5\xa1tajame de\xc5\xa1imtmetyje pradedamos takyti automatizuoto generalizavimo proced\xc5\xabros. Kiekviena \xc4\xafmon\xc4\x97 ar organizacija pagal savo galimybes ir poreikius kuria dalinai arba visi\xc5\xa1kai automatizuotus generalizavimo procesus, priklausomai nuo tos \xc4\xafmon\xc4\x97s kaupiam\xc5\xb3 erdvini\xc5\xb3 duomen\xc5\xb3 logikos, koncepcijos bei duomen\xc5\xb3 rinkiniams taikom\xc5\xb3 reikalavim\xc5\xb3. Lietuvoje automatizuoto generalizavimo technologija prad\xc4\x97ta vystyti 2013 metais.\n_START_SECTION_\nKam reikalingas generalizavimas\n_START_PARAGRAPH_\nKei\xc4\x8diant \xc5\xbeem\xc4\x97lapio mastel\xc4\xaf, pavyzd\xc5\xbeiui i\xc5\xa1 1:10 000 \xc4\xaf 1:50 000, jame atvaizduojami negeneralizuoti objektai ar j\xc5\xb3 elementai gali b\xc5\xabti nepastebimi (per ma\xc5\xbei), susiliej\xc4\x99 (per arti), \xc5\xbeem\xc4\x97lapis gali atrodyti perpildytas (objektai ir j\xc5\xb3 elementai per tankiai i\xc5\xa1d\xc4\x97styti, per daug detali\xc5\xb3), tod\xc4\x97l, kad i\xc5\xa1vengtume toki\xc5\xb3 klaid\xc5\xb3,  \xc5\xbeem\xc4\x97lapius, o tiksliau jame vaizduojamus objektus, reikia generalizuoti.\n_START_SECTION_\nGeneralizavimo etapai\n_START_PARAGRAPH_\nBendruoju atveju mokslin\xc4\x97je literat\xc5\xabroje yra i\xc5\xa1skiriami trys generalizavimo etapai: objekto, modelio ir kartografinis generalizavimas.\n_START_SECTION_\nObjekto generalizavimas\n_START_PARAGRAPH_\nErdvini\xc5\xb3 duomen\xc5\xb3 rinkinys yra tam tikras \xe2\x80\x9erealyb\xc4\x97s modelis\xe2\x80\x9c, kuris logi\xc5\xa1kai ir supaprastintai perteikia realaus pasaulio objektus, tod\xc4\x97l remiantis ortofotografine med\xc5\xbeiaga vektorizuojamiems erdviniams objektams, jau yra naudojamas tam tikro lygio generalizavimas, mokslin\xc4\x97je literat\xc5\xabroje vadinamas, kaip objekto generalizavimu. Tai geometrinis erdvini\xc5\xb3 duomen\xc5\xb3 bazi\xc5\xb3 objekt\xc5\xb3 transformavimas tam, kad juos b\xc5\xabt\xc5\xb3 galima atvaizduoti skirtingais masteliais.\n_START_SECTION_\nModelio generalizavimas\n_START_PARAGRAPH_\nModelio generalizavimo metu yra vykdomas erdvini\xc5\xb3 objekt\xc5\xb3 transformavimas, juos atvaizduojant smulkesnio mastelio erdvini\xc5\xb3 duomen\xc5\xb3 rinkinyje. \xc5\xa0io proceso tikslas yra suprastinti erdvini\xc5\xb3 duomen\xc5\xb3 detalum\xc4\x85, konfig\xc5\xabracij\xc4\x85, j\xc5\xb3 kiek\xc4\xaf ir vaizdavim\xc4\x85 tiek, kad jie likt\xc5\xb3 ai\xc5\xa1kiai suprantami ir gal\xc4\x97t\xc5\xb3 b\xc5\xabti toliau naudojami \xc4\xafvairiems tikslams \xc4\xafgyvendinti. Modelio generalizavimo procesai atliekami visi\xc5\xa1kai formaliai, ta\xc4\x8diau v\xc4\x97liau jo rezultatas gali tur\xc4\x97ti estetin\xc4\xaf poveik\xc4\xaf, vykdant kartografin\xc4\xaf generalizavim\xc4\x85.\n_START_SECTION_\nKartografinis generalizavimas\n_START_PARAGRAPH_\nAtliekant kartografin\xc4\xaf generalizavim\xc4\x85, pagal poreik\xc4\xaf taip pat gali b\xc5\xabti vykdoma papildoma vaizduotin\xc5\xb3 erdvini\xc5\xb3 duomen\xc5\xb3 atranka ir suprastinimas. Ta\xc4\x8diau \xc5\xa1io generalizavimo metu, skirtingai nei atliekant modeli\xc5\xb3 generalizavim\xc4\x85, erdviniai duomenys transformuojami atsi\xc5\xbevelgiant \xc4\xaf kuriamam \xc5\xbeem\xc4\x97lapiui ar kitai kartografinei produkcijai keliamus reikalavimus bei juose naudojamus sutartinius \xc5\xbeenklus. Kitaip tariant, \xc5\xa1io generalizavimo metu, atliekamos erdvini\xc5\xb3 objekt\xc5\xb3 simbolizavimas pagal numatytus reikalavimus duomen\xc5\xb3 specifikacijoje. Taip pat pagal poreik\xc4\xaf, vaizduotiniems objektams gali b\xc5\xabti taikomos kitos kartografiniam generalizavimui b\xc5\xabdingos operacijos, tokios kaip eliminavimas, perst\xc5\xabmimas, i\xc5\xa1didinimas ir pan., tam kad galutiniame rezultate, t. y. \xc5\xbeem\xc4\x97lapyje, vaizdas b\xc5\xabt\xc5\xb3 ai\xc5\xa1kiai suprantamas ir informatyvus.\n_START_SECTION_\nSuprastinimas\n_START_PARAGRAPH_\nTai generalizavimo metodas, kurio metu i\xc5\xa1saugomos bendros objekt\xc5\xb3 formos, pa\xc5\xa1alinant nereikalingas, perteklines detales.\n_START_SECTION_\nGlotninimas\n_START_PARAGRAPH_\nGlotninimas skirtas suma\xc5\xbeinti linijos arba plotinio objekto ribos kampuotum\xc4\x85.\n_START_SECTION_\nSujungimas, agregavimas\n_START_PARAGRAPH_\nMetodas, skirtas suma\xc5\xbeinti objekt\xc5\xb3 kiek\xc4\xaf, sujungiant \xc4\xafvairaus dyd\xc5\xbeio plotinius objektus \xc4\xaf vien\xc4\x85 plotin\xc4\xaf objekt\xc4\x85.\n_START_SECTION_\nSuliejimas, amalgamavimas\n_START_PARAGRAPH_\nMetodas, kurio metu suliejami plotiniai objektai, siekiant paprastesnio objekto atvaizdavimo.\n_START_SECTION_\nAtranka\n_START_PARAGRAPH_\nMetodas, skirtas suma\xc5\xbeinti objekt\xc5\xb3 kiek\xc4\xaf, atsi\xc5\xbevelgiant \xc4\xaf per didel\xc4\xaf objekt\xc5\xb3 tankum\xc4\x85, paliekant svarbiausius i\xc5\xa1 j\xc5\xb3.\n_START_SECTION_\nKlasifikavimas\n_START_PARAGRAPH_\nMetodas, skirtas objekt\xc5\xb3 perklasifikavimui, norint sukurti nauj\xc4\x85 objekt\xc4\x85.\n_START_SECTION_\nSuglaudinimas\n_START_PARAGRAPH_\nMetodas, skirtas transformuoti plotin\xc4\xaf objekt\xc4\x85 \xc4\xaf ta\xc5\xa1kin\xc4\xaf ar linijin\xc4\xaf objekt\xc4\x85 arba dvi linijas \xc4\xaf vien\xc4\x85 linijin\xc4\xaf objekt\xc4\x85.\n_START_SECTION_\nPerslinkimas\n_START_PARAGRAPH_\nMetodas, skirtas i\xc5\xa1spr\xc4\x99sti atsiradusius vaizduojam\xc5\xb3 objekt\xc5\xb3 tarpusavio konfliktus (persidengimus, susiliejimus ir pan.).\n_START_SECTION_\nSimbolizavimas\n_START_PARAGRAPH_\nMetodas, skirtas perteikti objektus tam tikrais sutartiniai simboliais (nemasteliniais).\n_START_SECTION_\nI\xc5\xa1didinimas\n_START_PARAGRAPH_\nMetodas, skirtas pavaizduoti objektus, kurie tipiniu atveju tur\xc4\x97t\xc5\xb3 b\xc5\xabti nevaizduojami, pernelyg smulk\xc5\xabs ir pan. \xc5\xa0is metodas realizuojamas priskiriant didesnio dyd\xc5\xbeio sutartinius \xc5\xbeenklus, naudojant nemastelinius sutartinius \xc5\xbeenklus ir pan.'